ჯუნგლების წიგნი (1967 წლის ფილმი)
ჯუნგლების წიგნი (ინგლ. The Jungle Book) — Walt Disney Productions-ის 1967 წლის ანიმაციური ფილმი, Buena Vista Distribution-ის დისტრიბუციით. იგი არის სტუდიების რიგით მეცხრამეტე სრულმეტრაჟიანი ანიმაციური ფილმი და უკანასკნელი, რომელზეც უოლტ დისნეი გარდაცვალებამდე მუშაობდა. ფილმის სიუჟეტი ეფუძნება რადიარდ კიპლინგის ამავე სახელწოდების რომანს. სიუჟეტის მიხედვით, დაკარგული ბიჭუნა მაუგლი იზრდება მგლებთან ერთად. მის აღზრდაზე მოგვიანებით ზრუნავენ შავი ავაზა ბაგირა და ტუჩა დათვი ბალუ. მაგრამ მაუგლი გრძნობს, რომ გული მიუწევს იქ, სადაც სინამდვილეში დაიბადა. როგორც სცენარის, ასევე საუნდტრეკის ადრეული ვერსიები უფრო ახლოს იყო კიპლინგის ნაშრომთან, დრამატული, ბნელი განწყობით, რაზეც დისნეიმ უარი განაცხადა. შედეგად, ბილი პიტის და ტერი გილკისონის სანაცვლოდ, სცენარზე სხვა პიროვნებები მუშაობდნენ. ფილმის პერსონაჟების როლებს ახმოვანებენ მსახიობები და მუსიკოსები ფილ ჰარისი, სებასტიან კებოტი, ლუი პრიმა და ჯორჯ სანდერსი, ისევე, როგორც დისნეის ფილმის სხვა მუდმივი მსახიობები - სტერლინგ ჰალოუეი, ჯ. პატ ო'მელი და ვერნა ფელტონი. მაუგლის როლი გაახმოვანა რეჟისორ ვოლფგანგ რაითერმანის შვილმა, ბრიუსმა. ჯუნგლების წიგნი გამოვიდა 1967 წლის 18 ოქტომბერს. მას დადებითი შეფასებები ხვდა წილად, განსაკუთრებით — საუნდტრეკისთვის, რომლის ხუთი სიმღერა ძმები შერმანების, ხოლო „The Bare Necessities“ - გილკისონის მიერ დაიწერა. თავდაპირველად ფილმის შემოსავალმა მსოფლიო მასშტაბით შეადგინა 23.8 მილიონი აშშ დოლარი. 1994 წელს გამოვიდა ვარიანტი მხატვრული ფილმის სახით, ხოლო ანიმაციური გაგრძელება, ჯუნგლების წიგნი 2 — 2003 წელს. კიდევ ერთი მხატვრული ფილმი 2016 წელს გამოვიდა